FI Euroopan unionin virallinen lehti C 142/27

Kuulemismenettelystä vastaavan neuvonantajan loppukertomus (1)

Asiassa COMP/39.351 – Ruotsin yhdysjohdot

2010/C 142/07

Komissiolle esitetyn päätösluonnoksen mukaan ruotsalaisen siirtoverkon operaattorin Svenska Kärnkraftin, jäljempänä ’SvK’, on väitetty rikkoneen Euroopan unionin toiminnasta tehdyn sopimuksen 102 artiklaa.

Päätösluonnoksen mukaan SvK on saattanut väärinkäyttää määräävää asemaansa Ruotsin sähkönsiirtomarkkinoilla vähentämällä Ruotsin rajayhdysjohtojen kapasiteettia varautuessaan sisäiseen ylikuormitukseen Ruotsin siirtoverkossa. Svk on saattanut keinotekoisesti jaotella markkinoita kohtelemalla Ruotsissa käytettävää sähköä ja vientisähköä koskevia siirtopyyntöjä eri tavoin. Näin se on saattanut estää Ruotsin ulkopuolella sijaitsevia teollisuus- ja muita käyttäjiä hyötymästä sisämarkkinoiden eduista.

Tutkimus käynnistettiin heinäkuussa 2006 Dansk Energin (tanskalaisten energiayhtiöiden järjestö) tekemän kantelun johdosta. Komissio aloitti menettelyn 1. huhtikuuta 2009 ja antoi 25. kesäkuuta 2009 asetuksen (EY) N:o 1/2003 (2) 9 artiklan 1 kohdassa tarkoitetun ennakkoarvioinnin. Vastauksessaan ennakkoarviointiin SvK toimitti sitoumuksia 4. syyskuuta 2009.

SvK sitoutui ensisijaisesti jakamaan Ruotsin siirtoverkon kahteen tai useampaan tarjousalueeseen viimeistään 1. heinäkuuta 2011 mennessä. Tarjousalueiden toiminnan käynnistyttyä SvK hallitsee Ruotsin siirtoverkon ylikuormitusta rajoittamatta sähkökaupan kapasiteettia rajayhdysjohdoissa. Tätä periaatetta noudatetaan lukuun ottamatta länsirannikon siirtoyhteyttä, jota varten SvK sitoutuu rakentamaan ja ottamaan käyttöön uuden 400 kV:n siirtojohdon. Välivaiheen aikana (sitoumuksia koskevan päätöksen tiedoksi antamisen ja tarjousalueiden käyttöönottopäivän välinen ajanjakso) SvK sitoutuu hallitsemaan mahdollista ylikuormitusta ottamalla huomioon vastakauppaan soveltuvat säätöresurssit. Sitoumukset velvoittavat SvK:ta kymmenen vuoden ajan päätöksen voimaantulopäivästä.

Komissio julkaisi 6. lokakuuta 2009 27 artiklan 4 kohdan mukaisen tiivistelmän asiaan liittyvistä kilpailuongelmista ja sitoumuksista ja kehotti kolmansia osapuolia toimittamaan ilmoitukseen liittyvät huomautuksensa kuukauden kuluessa sen julkaisemisesta. Kolmansilta osapuolilta saatiin yhteensä 57 vastausta. Komissio ilmoitti SvK:lle markkinatestin tuloksesta. Vastauksena SvK toimitti muutetun ehdotuksen sitoumuksista.

Komissio on nyt tullut mainittujen sitoumusten perusteella siihen tulokseen, että menettely olisi päätettävä, sanotun kuitenkaan vaikuttamatta 9 artiklan 2 kohdan soveltamiseen.

SvK on ilmoittanut komissiolle voineensa tutustua riittävästi tietoihin, jotka se on katsonut tarpeellisiksi tehdäkseen sitoumusehdotuksen komission havaitsemien kilpailuongelmien ratkaisemiseksi. SvK tai kolmannet osapuolet eivät ole esittäneet asiasta lisätiedusteluja tai huomautuksia kuulemismenettelystä vastaavalle neuvonantajalle.

Edellä olevan perusteella katson, että oikeutta tulla kuulluksi on noudatettu tässä asiassa.

Brysselissä 25 päivänä maaliskuuta 2010. Michael ALBERS

(1) Laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen 2001/462/EY, EHTY 15 ja 16 artiklan mukaisesti – EYVL L 162, 19.6.2001, s. 21.

(2) Jäljempänä kaikki mainitut artiklat viittaavat asetukseen (EY) N:o 1/2003.